Diari Oficial de la Generalitat Valenciana


Sumari del DOGV 6034, del 12-06-2009 (2009/6781)

ORDE de 28 de maig de 2009, del conseller de Sanitat, per la qual actualitza les funcions del Banc de Teixits i Cèl·lules de la Comunitat Valenciana.
-----------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2009/05/28/(1)/dof/vci/html**

### Dades del document

Número de DOGV
:   6034

Data del DOGV
:   12-06-2009

Secció del DOGV
:   I. DISPOSICIONS GENERALS

Número del document
:   2009/6781


Data del document
:   28-05-2009

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * legislació
    * establiment hospitalari
    * legislació sanitària
    * trasplantament d'òrgans

ORDE de 28 de maig de 2009, del conseller de Sanitat, per la qual actualitza les funcions del Banc de Teixits i Cèl·lules de la Comunitat Valenciana. [2009/6781]  
La preservació de teixits i cèl·lules presenta avantatges evidents quant a la conservació i l'aprofitament de les donacions d'òrgans, teixits i cèl·lules.  
En l'àrea de criopreservació del Servici de Fraccionament del Centre de Transfusió de la Comunitat Valenciana, s'han desenvolupat les tècniques de congelació, descongelació i control de qualitat de diferents teixits i cèl·lules: ossos, tendons, vàlvules cardíaques, segments vasculars, teixit cutani, fragments de paratiroide, teixit ovàric, cèl·lules precursores hematopoètiques, glòbuls rojos, plaquetes, etc., amb la finalitat de donar una resposta centralitzada a les necessitats dels hospitals de la Comunitat Valenciana.  
Les tècniques utilitzades en criobiologia requerixen un instrumental sofisticat, un personal especialitzat i una experiència en el processament, emmagatzematge i distribució. Este requeriment ha fet que els bancs de teixits s'hagen desenvolupat paral·lelament amb els centres de transfusió, i en el seu si, aglutinant els recursos materials i humans disponibles. Tot això va fer aconsellable regular la creació d'un banc de teixits en el Centre de Transfusió de la Comunitat Valenciana (Orde de 14 de desembre de 1990, de la Conselleria de Sanitat i Consum, per la qual crea el Banc d'Òrgans i Teixits en el Centre de Transfusió de la Comunitat Valenciana, Diari Oficial de la Comunitat Valenciana número 1457, de 07.01.1991).  
D'altra banda, la disposició addicional segona de l'Orde de 26 de febrer de 2008, del conseller de Sanitat (i la correcció d'errades, publicada en el Diari Oficial de la Comunitat Valenciana número 5753, de 30.04.2008) sobre l'autorització sanitària de centres sanitaris de la Comunitat Valenciana per a practicar activitats d'extracció i trasplantament d'òrgans, teixits i cèl·lules diu que «el Banc d'Òrgans i Teixits de la Comunitat Valenciana passa a denominar-se Banc de Teixits i Cèl·lules de la Comunitat Valenciana».  
Per tot el que s'ha exposat, en qualitat de conseller de Sanitat per a exercir la potestat reglamentària en les matèries que són pròpies de la Conselleria, d'acord amb l'article 28 e) de la Llei 5/1983, de 30 de desembre, del Consell,  
DECRETE  
Article primer  
El Banc de Teixits i Cèl·lules de la Comunitat Valenciana, en matèria de planificació, programació i coordinació, té les funcions següents:  
- Connexió amb els hospitals a través dels coordinadors hospitalaris de trasplantaments.  
- Protocol·lització dels mètodes de preservació de teixits i cèl·lules d'interés mèdic.  
- Control de qualitat.  
- Preservació de teixits i cèl·lules.  
- Emmagatzematge.  
- Control d'existències i disponibilitats.  
- Distribució.  
- Seguiment dels empelts i biovigilància, en connexió amb els centres hospitalaris que tinguen l'autorització sanitària i amb la Coordinació Autonòmica de Trasplantaments.  
Article segon  
Des del punt de vista del control funcional i de recursos humans, el Banc de Teixits i Cèl·lules queda adscrit al Servici de Fraccionament del Centre de Transfusió de la Comunitat Valenciana de València, i al Servici de Processament i Fraccionament del Centre de Transfusió d'Alacant.  
Article tercer  
El Banc de Teixits i Cèl·lules presta els seus servicis als centres, servicis i establiments sanitaris, públics i privats, que disposen de l'autorització sanitària i que estiguen inscrits en el Registre Autonòmic de Centres, Servicis i Establiments Sanitaris de la Comunitat Valenciana.  
Article quart  
Queda derogada l'Orde de 14 de desembre de 1990, de la Conselleria de Sanitat i Consum, per la qual crea el Banc d'Òrgans i Teixits en el Centre de Transfusió de la Comunitat Valenciana.  
DISPOSICIÓ FINAL  
Esta orde entra en vigor l'endemà de la publicació en el Diari Oficial de la Comunitat Valenciana.  
València, 28 de maig de 2009  
El conseller de Sanitat,  
MANUEL CERVERA TAULET


Còpia Permalink ELI